จ.พิจิตร เปิดศูนย์ปฏิบัติการป้องกันและลดอุบัติเหตุทางถนนช่วงเทศกาลสงกรานต์
จังหวัดพิจิตรเปิดศูนย์ปฏิบัติการป้องกันและลดอุบัติเหตุทางถนนช่วงเทศกาลสงกรานต์

วันนี้ (9 เม.ย.61) นายวีระศักดิ์ วิจิตร์แสงศรี ผู้ว่าราชการจังหวัดพิจิตร เปิดศูนย์อำนวยการความปลอดภัยทางถนน ณ บริเวณแยกเขาทราย ทางหลวงหมายเลข 11 อำเภอทับคล้อ จังหวัดพิจิตร โดยได้กำหนดให้ช่วงระหว่างวันที่ 11-17 เมษายน 2561 เป็นช่วงการรณรงค์เข้มข้นป้องกันและลดอุบัติเหตุทางถนนช่วงเทศกาลสงกรานต์ ปี 2561 โดยใช้ชื่อการรณรงค์ ว่า “ขับขี่รถมีน้ำใจ รักษาวินัยจราจร” เพื่อสร้างความตระหนัก รับรู้ และกระตุ้นเตือนจิตสำนึกด้านการขับขี่ปลอดภัยให้กับประชาชน ผู้ใช้รถใช้ถนนในช่วงเทศกาลสงกรานต์ 

สำหรับการอำนวยความสะดวกด้านการจราจรและการรักษาความสงบเรียบร้อยในช่วงเทศกาลสงกรานต์ จังหวัดพิจิตรได้กำหนดจุดตรวจหลัก ป้องปรามบังคับใช้กฎหมายกับผู้กระทำการฝ่าฝืนกฎวินัยจราจร จำนวน 23 จุด, จุดให้บริการประชาชนจำนวน 73 จุด, ด่านชุมชนจำนวน 205 จุด และการกำหนดพื้นที่ zoning เล่นน้ำสงกรานต์ที่มีความปลอดภัยและปลอดเครื่องดื่มแอลกอฮอล์ ทั้งสิ้น 227 แห่ง โดยการบูรณาการอัตรากำลังจาก ตำรวจ ทหาร ฝ่ายปกครอง อาสาสมัคร มูลนิธิ กู้ชีพ กู้ภัย ผลัดเปลี่ยนหมุนเวียนการปฏิบัติหน้าที่ดูแลความปลอดภัยในชีวิตและทรัพย์สินของพี่น้องประชาชนตลอด 24 ชั่วโมง และในส่วนของการตั้งศูนย์อำนวยการความปลอดภัยทางถนน บริเวณแยกเขาทราย เป็นเพราะว่า เส้นทาง 11 เป็นเส้นทางมุ่งหน้าขึ้นเหนือ และอีสาน การจราจรจะหนาแน่น บวกกับพื้นที่อำเภอทับคล้อมีการเล่นน้ำสงกรานต์ในช่วงวันที่ 17-18-19 เมษายน ซึ่งจะต้องเข้มงวด เพราะประชาชนจากหลายพื้นที่จะมาเล่นน้ำที่ทับคล้อเพื่อส่งท้ายสงกรานต์ 

ทั้งนี้ นายวีระศักดิ์ วิจิตร์แสงศรี ผู้ว่าราชการจังหวัดพิจิตร กล่าวว่า จังหวัดได้เน้นใน 3 เรื่องคือ เรื่องแอลกอฮอล์ เรื่องมอเตอร์ไซต์ และความเร็ว โดยจะโพกัสใน 2 พื้นที่ คือ ที่อำเภอทับคล้อ และคลองคะเชนทร์ ซึ่งเป็นจุดเล่นน้ำหลักของจังหวัด โดยทั้ง 2 พื้นที่จะมีการกำหนดเวลาที่เล่นน้ำอย่างชัดเจน ห้ามปิดถนนเล่นน้ำ ห้ามจอดรถเล่นน้ำ และห้ามนำเครื่องดื่มแอลกอฮอล์เข้างานโดยเด็ดขาด ซึ่งต้องขอความร่วมมือจากพี่น้องประชาชนที่จะมาร่วมเล่นน้ำ และร้านค้าบริเวณงานต้องงดจำหน่ายสินค้าประเภทแอลกอฮอล์ ตลอดจนเน้นย้ำเจ้าหน้าที่ในการตรวจค้นอาวุธ หากมีผู้กระทำความผิดเจ้าหน้าที่สามารถจับปรับได้เต็มที่ ซึ่งถ้าเป็นข้าราชการต้องได้รับโทษมากกว่าคนอื่น